Mohoogi keel

Mohoogi keel ehk mohoki keel (mohoogi keeles "Kanien’kéha" [ɡanjʌ̃ʔˈɡɛha]) on irokeesi keelkonda kuuluv põhjairokeesi rühma keel, mida kõnelevad mohoogid ("Kanien'kehá:ka" ’ränikivi rahvas’). Mohoogi keeles kasutatakse ladina kirja.
Kõnelejate arv.
Mohoogi keelt kõneleb 2011. aasta seisuga emakeelena umbes 3540 inimest: 3000 Ameerika Ühendriikides ja 540 Kanadas. Mohoogi keel on põhjairokeesi keeltest kõige suurema kõnelejaskonnaga – see on ainus põhjairokeesi keel, mille kõnelejate arv on üle tuhande. 
Mohoogi keel on ohustatud keel (Ethnologue’i tase 6b).
Kõnelejate asuala.
Mohoogi keelt kõneldakse Kanadas: Caughnawagas ja Okas (Montréali läheduses), Kuue Rahva liidu reservaadis (Ontario provintsi lõunaosas), Tyendiaga reservaadis (Quinte’ lahel, Kingstoni lähedal), väikeses asutuses Gibsoni järve ääres (Georgia lahe idaosas). Mohoogi keelt kõneldakse ka Ameerika Ühendriikides (põhiliselt New Yorgi osariigi lääne- ja põhjaosas).
Murded.
Mohoogi keeles on kolm põhilist murret: 
Murretevahelisi erinevusi esineb enamasti fonoloogias ning murdeid eristatakse suuremate mohoogi piirkondade järgi. Murretes võib erinevusi leida kaashäälikuühendite ja /r/ häälduses.
Fonoloogia.
Konsonandid.
Mohoogi keeles puuduvad huulhäälikud. Huulhäälikud esinevad vaid mõnes laensõnas prantsuse ja inglise keelest ning sel juhul on [p] ja [m] kuulda.
Vokaalid.
"i", "e", "a" ja "o" on suulised vokaalid. "ʌ̃ "ja "ũ" on nasaliseeritud, aga nendest suulist varianti keeles ei esine (vt ka IPA).
Ortograafia.
Mohoogi tähestik ("Iewennonnià:tha").
A a E e H h I i K k N n O o R r S s T t W w Y y
[ a ] [ e ] [ h ] [ i ] [ k ] [ n ] [ o ] [ r ] [ s ] [ t ] [ w ] [ y ]
Mohoogi tähestik koosneb järgnevatest tähtedest: a e h i k n o r s t w y, ka ’ ja :. Ortograafia standardiseeriti 1993. aastal. Ühendid /ts(i)/, /tj/ ja /ky/ kirjutatakse nii nagu neid igas kogukonnas hääldatakse. 
Ortograafia ühtib eeltoodud fonoloogilise analüüsiga, välja arvatud järgmistel juhtudel:
Sõnade järjekord.
Mohoogi keel on polüsünteetiline ning sõnajärg mohoogi keeles on vaba. Võimalik on kasutada kuut erinevat varianti: SOV, SVO, OSV, OVS, VSO, VOS (S-subjekt, O-objekt, V-verb). Mõned keeleteadlased arvavad, et selline vaba sõnajärg tuleneb süntaktilisest struktuurist.
"Sak ako-atya'tawi ra-nuhwe'-s".
Sakile oma kleit meeldib. 
"Sak ra-nuhwe'-s ako-atya'tawi".
Sakile meeldib oma kleit.
"Ako-atya'tawi Sak ra-nuhwe'-s".
Kleit Sakile meeldib.
"Ako-atya'tawi ra-nuhwe'-s ne Sak".
Kleit meeldib Sakile.
"Ra-nuhwe'-s Sak ako-atya'tawi".
Meeldib Sakile kleit.
"Ra-nuhwe'-s ako-atya'tawi ne Sak".
Meeldib kleit Sakile.
Rõhk, pikkus ja toon.
Rõhk, vokaalipikkus ja toon on mohoogi keeles omavahel seotud. Rõhulisi vokaale on kolme liiki: lühike kõrge toon, pikk kõrge toon ja pikk langev toon. Rõhk esineb sõnas vaid ühes kohas ning see on alati märgitud.
Kui rõhk on asetatud mujale, siis aluseks olev /ʔ/ või /h/ kordub. Seda märgitakse graavise (diakriitiline märk`) ja kooloniga: kõht "onekwèn:ta" (/onekwʌ̃ʔta/).
Keelenäide.
"Teiohonwa:ka ne’ni akhonwe:ia"
"Kon’tatieshon iohnekotatie"
"Wakkawehatie wakkawehatie."
Tõlge: 
Kanuu on väga kiire. See on minu oma.
Terve päeva pladistan.
Ma sõuan edasi, sõuan edasi. 
Keele õppimisest.
Mohoogi keel on ohustatud keel, kuid seda on siiski veel võimalik õppida nii iseseisvalt kui ka õpetaja abiga. Mohoogi keelt on võimalik õppida näiteks Kuue Rahva Liidu polütehnikumis, mis asub Ontarios. Samuti on mohoogi keele õppimiseks õpikuid ja CD-sid.
Lisaks.
Üks kuulsamaid inimesi, kes mohoogi keelega kokku puutus, oli Alexander Graham Bell. Ta õppis mohoogi keelt, pani kirja mohoogi keele sõnavara ja tõlkis seda. See on kirja pandud märkmikusse, mida ta täitis kuni 23. aprillini 1904.